שני כלבים, שהוחזקו בניגוד לחוק, ללא חיסונים בתוקף, ושלושה צבים מוגנים הוחרמו בראשית השבוע על ידי מפקחי השירות הווטרינרי בעירייה, שוטרים ונציגי השיטור העירוני. הם הועברו לידי השירות הווטרינרי העירוני ורשות הטבע והגנים (רט"ג).
המפקחים והשוטרים הגיעו לדירה בשכונת אם המושבות כשהם מצוידים בצו בית משפט השלום בעיר, בעקבות מה שכינו "התעלמות מהוראות החוק ומקנסות שהוטלו על המשפחה, שהחזיקה בכלבים באופן שהיווה איום ומטרד לדיירי הבניין". זאת, לאחר שבחודשים האחרונים התקבלו בשירות הווטרינרי, הפועל תחת מִנהל שפ"ע, תלונות למכביר נגד בעלי הדירה, שמחזיקים שני כלבים מאיימים המשוחררים מרצועה.
עוד עלה כי בני המשפחה מחזיקים ברשותם צבים, המוגדרים כבעלי חיים מוגנים, ללא אישור. בתום פעילות ממושכת וחרף פניות חוזרות ונשנות, נאלצו אנשי השירות הווטרינרי, בניהולה של ד"ר תיקה בר און, להיכנס לדירה ולהוציא ממנה את בעלי החיים.
בעירייה מציינים כי למרות ההתראות, המשיכו בני המשפחה להחזיק את הכלבים, המהווים איום לדיירי הבניין. ראש העירייה רמי גרינברג: "נמשיך לפעול בנחישות לרווחת בעלי החיים והחזקתם באופן מסודר, תקין ועל פי חוק, ולא נאפשר פגיעה באיכות חיי התושבים והשכנים סביב".